
L’atzar 


“Viure és moure’s d’un espai a un altre intentant tant com sigui possible no topar amb res” 

 

GEORGES PEREC 

Espècie d’espais 







 

T’enyor i tu ja ho saps perquè, al taxi, et vaig confessar que volia embolicar-te, ajagut, la lluna. Havíem de travessar el barri, mentre tornava suat de tu. La sala era verda, crec, i el llum s’apagà després. En un pàrquing, un horabaixa, ens havíem après la lletra i et vaig dir que t’estimava. Havíem ballat molt, glaçava, i dormia contra la paret. Creia que havia passat el pitjor. Feia tres anys, gairebé, que havies après a mirar de prop la partitura tot i que fins a avui horabaixa no hem tornat a ballar. Va ser a Can Timoner? Hi vàrem anar sols, a Felanitx? Veig les estrelles, veig els núvols, quan es fa de dia. Tota la plaça era teva i sèiem a taula tots quatre, però ens insultàvem fluixet, a pocs carrers de la Grand-Place. Encara em fas por, no ho neg, tanta que podria tirar-me d’un pont: no enyor la infantesa gastada. Però ja no tornaré a ballar perquè únicament són feliços els qui no fa cas ningú. Tristesa? 





 

Possibilitats 


“Em presento davant meu com una combinació probable entre un nombre considerable de combinacions possibles que no es van produir”. 

 

PAUL RICŒUR 

Filosofia de la voluntat 







 

L’enyor 

 

T’enyor i tu ja ho saps. 

Saps que enyor esfondrar-me 

en els teus braços ferms 

que agafen i no prenen. 

Saps que enyor el teu alè 

tan a prop que sabries 

dibuixar-lo amb el nas. 

Saps que enyor el teus ulls 

liquant-se dins meu 

mentre torces l’abisme. 

Enyor proximitat 

i enyor tant, la tendresa, 

saber que seré teu 

i tu no seràs meva. 

Enyor ser-te i ser-ho. 

Ser la nit que no acaba. 





 

El bosc de la nit 

 

Al taxi, et vaig confessar 

que no arribaríem enlloc, 

que tot el que havíem sentit 

mentre ens besàvem, ignorats 

per la gentada que ballava, 

era només fruit del moment. 

Ens vàrem oferir del tot 

per accedir al bosc de la nit, 

on per reeixir-hi no pots 

pensar a sortir-ne mai encara 

que sàpigues que és costa amunt 

i que, després del fervor estètic 

d’un bes real enmig del foc, 

cap paraula és definitiva. 





 

Els colors 

 

Volia embolicar-te 

paraules teves, meves, 

sense cap estridència, 

després d’uns mesos densos 

a la muntanya russa. 

El pudor m’angoixava 

i vaig triar un sobre 

escolar, llampant, blau, 

amb un cert optimisme, 

qualitat tota teva. 

No record la mirada, 

el somriure, el salt, 

però sí l’alegria. 

I que el sobre era fúcsia. 





 

Una habitació sense cortines 

 

Ajagut, veia la lluna, 

després que haguessis marxat. 

Els nins dormien incrèduls, 

tenia set sense tu. 





 

Duia la cara pintada 

 

Havíem de travessar el barri 

sense ser vistos, per carrers 

secundaris lluny de l’insult 

dels vells i dels borratxos de torn. 

 

A casa, ens pintàvem la cara, 

fèiem excursions al mar, 

llegíem contes fora d’hores, 

repassàvem un curs insòlit. 

 

A la nit, mentre somiàveu 

en aquella vida pretèrita, 

traduïa versos alcohòlics 

per poder pessigar-me vida. 

 

Vivíem al mateix indret, 

jocs, piles de llibres, molts nins 

i tu i jo, que ens espiàvem 

talment dos escaquistes russos 

 

que no s’aixecarien mai 

de la banqueta dels suplents. 

Serem com érem abans?, deia 

en una poema prescindible. 

 

Ser com érem, un desig breu, 

com som, un adjectiu bell 

col·locat davall dels llençols. 

Gairebé ho vàrem perdre tot. 

